62017CJ0136_RES
C‑136/17. sz. ügy
GC és társai
kontra
Commission nationale de l’informatique et des libertés (CNIL)
(a Conseil d’État [Franciaország] által benyújtott előzetes döntéshozatal iránti kérelem)
A Bíróság ítélete (nagytanács), 2019. szeptember 24.
„Előzetes döntéshozatal – Személyes adatok – A weboldalakon található ilyen adatok kezelése vonatkozásában a természetes személyek védelme – 95/46/EK irányelv – (EU) 2016/679 rendelet – Internetes keresőmotorok – A weboldalakon található adatok kezelése – Az ezen irányelv 8. cikkében és az e rendelet 9. és 10. cikkében említett különleges adatkategóriák – E cikkeknek a keresőmotor működtetőjére való alkalmazhatósága – E működtető kötelezettségeinek említett cikkek szerinti terjedelme – Az adatok weboldalakon történő közzététele kizárólag újságírás vagy művészi, illetve irodalmi kifejezés céljából – A link törlése iránti kérelem elbírálására gyakorolt hatás – Az Európai Unió Alapjogi Chartájának 7., 8. és 11. cikke”
Jogszabályok közelítése – A személyes adatok kezelése vonatkozásában a természetes személyek védelme – A 95/46 irányelv 2. cikke – Személyes adatok kezelése – Fogalom – Keresőmotorok útján végzett olyan tevékenység, amely harmadik fél által az interneten közzétett vagy megosztott információk kereséséből, indexálásából, tárolásából és az internethasználók számára történő hozzáférhetővé tételéből áll – Bennfoglaltság – Adatkezelő – Fogalom – A keresőmotor működtetője – Bennfoglaltság
(95/46 európai parlamenti és tanácsi irányelv, 2. cikk, b) és d) pont)
(lásd: 35–37. pont)
Jogszabályok közelítése – A személyes adatok kezelése vonatkozásában a természetes személyek védelme – 95/46 irányelv – A személyes adatok különleges kategóriáinak kezelése – Az említett adatkategóriák kezelésére vonatkozó tilalmak vagy korlátozások – A keresőmotor működtetőjére való alkalmazhatóság – Feltételek
(2016/679 európai parlamenti és tanácsi rendelet, 9. cikk, (1) bekezdés és 10. cikk; 95/46 európai parlamenti és tanácsi irányelv, 8. cikk, (1) és (5) bekezdés)
(lásd: 42–48. pont és a rendelkező rész 1. pontja)
Jogszabályok közelítése – A személyes adatok kezelése vonatkozásában a természetes személyek védelme – A 95/46 irányelv 12. és 14. cikke – Az érintettnek a személyes adatokhoz való hozzáféréshez és a kezelésük elleni tiltakozáshoz való joga – Weboldalakra mutató linkek találati listáról való törlésének kérelmezéséhez való jog – Feltételek
(95/46 európai parlamenti és tanácsi irányelv, 12. cikk, b) pont és 14. cikk, első bekezdés, a) pont)
(lásd: 50–52. pont)
Jogszabályok közelítése – A személyes adatok kezelése vonatkozásában a természetes személyek védelme – A 95/46 irányelv 12. és 14. cikke – Az érintettnek a személyes adatokhoz való hozzáféréshez és a kezelésük elleni tiltakozáshoz való joga – Valamely személy neve alapján történő, keresőmotor útján végzett keresés – Találati lista megjelenítése – Annak kérelmezéséhez való jog, hogy ezen információt többé ne tegyék hozzáférhetővé a nagy nyilvánosság számára
(Az Európai Unió Alapjogi Chartája, 7. és 8. cikk; 95/46 európai parlamenti és tanácsi irányelv, 6. cikk, (1) bekezdés, c)–e) pont; 12. cikk, b) pont és 14. cikk, első bekezdés, a) pont)
(lásd: 53. pont)
Alapvető jogok – A magánélet tiszteletben tartása – A személyes adatok védelme – Korlátozások – Feltételek
(Az Európai Unió Alapjogi Chartája, 7. és 8. cikk, és 52. cikk, (1) bekezdés)
(lásd: 58. pont)
Jogszabályok közelítése – A személyes adatok kezelése vonatkozásában a természetes személyek védelme – 95/46 irányelv – A személyes adatok különleges kategóriáinak kezelése – Link törlése iránti kérelem – A keresőmotor működtetőjének e kérelem teljesítésére vonatkozó kötelezettsége – Kivétel – Az érintett által egyértelműen nyilvánosságra hozott adatok – Feltételek
(2016/679 európai parlamenti és tanácsi rendelet, 9. cikk, (2) bekezdés, a), e) és g) pont; 17. cikk, (1) bekezdés, b) és c) pont, és 21. cikk, (1) bekezdés; 95/46 európai parlamenti és tanácsi irányelv, 8. cikk, (1) bekezdés, (2) bekezdés, a) és e) pont, (4) bekezdés és 14. cikk, első bekezdés, a) pont)
(lásd: 61–65. pont és a rendelkező rész 2. pontja)
Jogszabályok közelítése – A személyes adatok kezelése vonatkozásában a természetes személyek védelme – 95/46 irányelv – A személyes adatok különleges kategóriáinak kezelése – Link törlése iránti kérelem – A keresőmotor működtetőjének e kérelem teljesítésére vonatkozó kötelezettsége – Kivétel – Az internethasználók tájékozódási szabadságának védelme – Az említett működtető általi vizsgálat
(Az Európai Unió Alapjogi Chartája, 7., 8. és 11. cikk, és 52. cikk, (1) bekezdés; 2016/679 európai parlamenti és tanácsi rendelet, 9. cikk, (1) bekezdés és 10. cikk; 95/46 európai parlamenti és tanácsi irányelv, 8. cikk, (1) és (5) bekezdés)
(lásd: 66–69. pont és a rendelkező rész 2. pontja)
Jogszabályok közelítése – A személyes adatok kezelése vonatkozásában a természetes személyek védelme – 95/46 irányelv – A személyes adatok különleges kategóriáinak kezelése – Bűncselekményekre és büntetőítéletekre vonatkozó adatok – Fogalom – Bírósági eljárásra vonatkozó információk – Bennfoglaltság – Link törlése iránti kérelem – A keresőmotor működtetőjének e kérelem teljesítésére vonatkozó kötelezettsége – Feltételek – Az érintett személy magánélet tiszteletben tartásához és személyes adatok védelméhez való joga és az internethasználók tájékozódási szabadsága közötti összhang biztosítása – Az említett működtető általi vizsgálat
(Az Európai Unió Alapjogi Chartája, 7., 8. és 11. cikk; 2016/679 európai parlamenti és tanácsi rendelet, 5. cikk, (1) bekezdés, c)–e) pont és 10. cikk; 95/46 európai parlamenti és tanácsi irányelv, 6. cikk, (1) bekezdés, c)–e) pont és 8. cikk, (4) és (5) bekezdés)
(lásd: 72–79. pont és a rendelkező rész 3. pontja)
Összefoglalás
A különleges személyes adatok bizonyos kategóriáinak kezelésére vonatkozó tilalom a keresőmotorok működtetőire is alkalmazandó
A 2019. szeptember 24‑i GC és társai (Különleges adatokra mutató linkek törlése) ítéletben (C‑136/17) a nagytanácsban eljáró Bíróság pontosította a keresőmotor működtetőjének a különleges adatokra mutató linkek törlése iránti kérelemmel kapcsolatos kötelezettségeit.
A Google elutasította négy személy arra irányuló kérelmét, hogy a keresőmotorral a nevük alapján végzett keresés eredményeként megjelenített találati listáról töröljön különböző, harmadik felek által közzétett weboldalakra – többek között a sajtóban megjelent cikkekre – mutató linkeket. E négy személy panaszai nyomán a Commission nationale de l’informatique et des libertés (CNIL, adatvédelmi hatóság, Franciaország) megtagadta a Google arra való kötelezését, hogy intézkedjen a linkek kért törlése érdekében. Az ügyben eljáró Conseil d’État (államtanács, Franciaország) arra kérte a Bíróságot, hogy pontosítsa a linkek törlése iránti, a 95/46 irányelven (
1
) alapuló kérelem elbírálásával összefüggésben a keresőmotor működtetőjére háruló kötelezettségeket.
A Bíróság először is emlékeztetett arra, hogy bizonyos kivételekkel és eltérésekkel tilos az olyan személyes adatok kezelése, amelyek a faji vagy etnikai hovatartozásra, a politikai véleményre, a vallási vagy világnézeti meggyőződésre, a szakszervezeti tagságra, az egészségi állapotra vagy a szexuális életre vonatkoznak. (
2
) A bűncselekményekre, büntetőítéletekre vagy biztonsági intézkedésekre vonatkozó adatok kezelése főszabály szerint kizárólag a hatóság ellenőrzése mellett történhet, vagy ha a nemzeti jog megfelelő külön biztosítékot nyújt. (
3
)
A Bíróság kimondta, hogy az ezen sajátos adatkategóriák kezelésére vonatkozó tilalom és korlátozások – a személyes adatokat kezelő bármely más adatkezelőhöz hasonlóan – a keresőmotor működtetőjére is alkalmazandók. E tilalmak és korlátozások célja ugyanis az ilyen adatkezeléssel szembeni fokozott védelem biztosításában áll, mivel az adatkezelés ezen adatok különösen érzékeny jellege folytán különösen súlyos beavatkozást jelenthet a magánélet tiszteletben tartásához és a személyes adatok védelméhez való jogokba. (
4
)
A keresőmotor működtetőjének felelőssége ugyanakkor nem a személyes adatoknak valamely harmadik fél által közzétett weboldalon való fellelhetőségén, hanem ezen oldal találati listán való feltüntetésén alapul. E körülmények között a különleges adatok kezelésére vonatkozó tilalom és korlátozások kizárólag a találati listán való e feltüntetés alapján – és így az érintett által előterjesztett kérelem nyomán és a hatáskörrel rendelkező nemzeti hatóságok ellenőrzése mellett folytatandó vizsgálat alapján – alkalmazandók e működtetőre.
Másodszor, a Bíróság megállapította, hogy a különleges adatokra mutató linkek törlése iránti kérelem elbírálásakor a működtető – bizonyos kivételek mellett – főszabály szerint köteles teljesíteni e kérelmet. E kivételeket illetően a működtető többek között akkor jogosult visszautasítani az ilyen kérelem teljesítését, ha megállapítja, hogy a linkek az érintett által egyértelműen nyilvánosságra hozott adatokra mutatnak, (
5
) feltéve, hogy az ilyen linkek megjelenítése egyúttal a jogszerű személyesadat‑kezelés többi feltételének is eleget tesz, és feltéve, hogy az érintett személy nem jogosult arra, hogy a sajátos helyzetével kapcsolatos érdekből tiltakozzon az említett adatkezeléssel szemben. (
6
)
Mindenesetre a linkek törlése iránti kérelem elbírálásakor a keresőmotor működtetőjének meg kell vizsgálnia, hogy a különleges adatokat közzétevő weboldalra mutató linknek az e személy neve alapján végzett keresés nyomán megjelenített találati listán való feltüntetése feltétlenül szükséges‑e azon internethasználók tájékozódás szabadságához való jogának (
7
) védelméhez, akiknek esetleg érdekük fűződik ahhoz, hogy az ilyen keresés alapján hozzáférjenek e weboldalhoz. A Bíróság e tekintetben hangsúlyozta, hogy jóllehet főszabály szerint a magánélet tiszteletben tartásához és a személyes adatok védelméhez való jogok megelőzik az internethasználók tájékozódási szabadságát, ez az egyensúly egyes egyedi esetekben a kérdéses információ jellegétől, illetve attól is függhet, hogy az információ mennyire érzékeny az érintett személy magánélete szempontjából, illetve hogy a nyilvánosságnak milyen érdeke fűződik ezen információ megszerzéséhez, ami többek között attól függően változhat, hogy e személy játszik‑e valamilyen közéleti szerepet.
Harmadszor, a Bíróság kimondta, hogy az érintett személy elleni büntetőeljárásra vonatkozó olyan adatokra mutató linkek törlése iránti kérelem keretében, amelyek ezen eljárás korábbi szakaszára vonatkoznak, és már nem tükrözik az aktuális helyzetet, a keresőmotor működtetőjének feladata annak megvizsgálása, hogy az ügy összes körülményére tekintettel az említett személy jogosult‑e arra, hogy a szóban forgó információt a neve alapján végzett keresés eredményeként megjelenített találati lista segítségével aktuálisan már ne lehessen a nevével összekapcsolni. Ugyanakkor, még ha az érintett személy nem is jogosult erre, mivel a szóban forgó link megjelenítése feltétlenül szükségesnek bizonyul az érintett személy magánélet tiszteletben tartásához és személyes adatok védelméhez való jogának az esetlegesen érdekelt internethasználók tájékozódási szabadságával való összeegyeztetéséhez, e működtető mindenképpen köteles legkésőbb a link törlése iránti kérelem alkalmával oly módon megváltoztatni a találati listát, hogy az internethasználó számára abból eredő átfogó kép a bírósági eljárás aktuális állását tükrözze, amihez többek között az szükséges, hogy az e tárgyra vonatkozó információkat tartalmazó weboldalakra mutató linkek e listán legfelül jelenjenek meg.
(
1
)	A személyes adatok feldolgozása [helyesen: kezelése] vonatkozásában az egyének védelméről és az ilyen adatok szabad áramlásáról szóló, 1995. október 24‑i 95/46/EK európai parlamenti és tanácsi irányelv (HL 1995. L 281., 31. o.; magyar nyelvű különkiadás 13. fejezet, 15. kötet, 355. o.). Ezt az irányelvet 2018. május 25‑i hatállyal hatályon kívül helyezte a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló, 2016. április 27‑i (EU) 2016/679 európai parlamenti és tanácsi rendelet (általános adatvédelmi rendelet) (HL 2016. L 119., 1. o.; helyesbítések: HL 2016. L 314., 72. o.; HL 2018. L 127., 2. o.).
(
2
)	A 95/46 irányelv 8. cikkének (1) bekezdése és a 2016/679 rendelet 9. cikkének (1) bekezdése.
(
3
)	A 95/46 irányelv 8. cikkének (5) bekezdése és a 2016/679 rendelet 10. cikke.
(
4
)	A magánélet tiszteletben tartásához és a személyes adatok védelméhez fűződő jogokat az Európai Unió Alapjogi Chartájának 7. és 8. cikke biztosítja.
(
5
)	A 95/46 irányelv 8. cikke (2) bekezdésének e) pontja és a 2016/679 rendelet 9. cikke (2) bekezdésének e) pontja.
(
6
)	A 95/46 irányelv 14. cikke első bekezdésének a) pontja és a 2016/679 rendelet 21. cikkének (1) bekezdése.
(
7
)	A véleménynyilvánítás és a tájékozódás szabadságáról az Európai Unió Alapjogi Chartájának 11. cikke rendelkezik.